اسلام کی دعوت
مولانا سیّد ابوالحسن علی ندوی  لکھتے ہیں: اسلامی تاریخ کا واقعہ جو اوجھل ہوکر رہ گیا، اس کا ذکر گزشتہ ہفتہ میں نے اپنی تقریر میں سرائے میر اعظم گڑھ میں بیان کیا، دوسری صدی ہجری کے ابتدائی سالوں میں سمرقند پر مسلمانوں نے حملہ کرکے فتح حاصل کرلی، ان دنوں سمرقند میں غیر مسلم آباد تھے، جب وہاں کے لوگوں کو بتایا گیا کہ اسلام کی دعوت کے تین مرحلے ہیں۔ اول یہ کہ اسلام کی دعوت دی جائے، جب یہ کارگر نہ ہو تو جزیہ جو ایک طرح کا ٹیکس ہے لگایا جائے اور جب یہ بھی کارگر نہ ہو تو تیسرے مرحلہ پر حملہ کرنے کی اجازت ہے۔ اسلامی شریعت کی رو سے اسلام کی دعوت کے تین مدارج ہیں۔ سمرقند کے باشندوں کو کسی نے بتایا کہ تم لوگ مسلمانوں کے خلیفہ حضرت عمر بن عبدالعزیز کے پاس جائو وہ انصاف کریں گے۔ سمرقند کا ایک وفد حضرت عمر بن عبدالعزیز کے پاس پہنچا اور سارا حال سنایا، اس وقت حضرت عمر بن عبدالعزیز ایک دیوار سیدھی کررہے تھے، آپ نے ایک کاغذ کا ٹکڑا اٹھایا اور مسلمانوں کے سپہ سالار کو تحریر فرمایا کہ مسجد میں اس واقعہ کی تحقیق کریں، لوگوں کی گواہی لیں اور اگر یہ جو بیان کرتے ہیں اگر اس میں صداقت و سچائی ہے تو مسلم فوجیں فوراً سمرقند خالی کردیں۔ چنانچہ تحقیق کی گئی تو بات سچ پائی گئی، مسلم افواج کو حکم ہوا کہ سمر قند خالی کردیں۔ مسلمان سمرقند چھوڑ کر جانے لگے، اس پر سمرقند کے تمام غیر مسلموں نے اسلام کی اس انصاف پسندی کا بڑا اثر قبول کیا اور سب کے سب مسلمان ہوگئے۔ (مرسلہ: قاضی محمد اسرائیل گڑنگی)